b'\n_START_ARTICLE_\nMaksaruohokasvit\n_START_SECTION_\nTuntomerkit\n_START_PARAGRAPH_\nMaksaruohokasvit ovat ruohoja tai pehme\xc3\xa4vartisia pensaita, joilla punainen v\xc3\xa4riaine on yleinen jopa juurissa. Lehdet ovat m\xc3\xb6yheit\xc3\xa4, ehytlaitaisia. Kukinto on viuhkomainen. Kukissa on yht\xc3\xa4 monta verho-, ter\xc3\xa4- ja emilehte\xc3\xa4. Niiss\xc3\xa4 on my\xc3\xb6s enemm\xc3\xa4n tai v\xc3\xa4hemm\xc3\xa4n sormimaisia mesi\xc3\xa4isi\xc3\xa4 emilehtien tyvell\xc3\xa4; ne ovat emilehtien ulokkeita. Emilehdet ovat vaihtelevissa m\xc3\xa4\xc3\xa4rin erillisi\xc3\xa4 ja sijaitsevat ter\xc3\xa4vastaisesti. Luotit ovat pieni\xc3\xa4. Kussakin emilehdess\xc3\xa4 on yksi tai useampia siemenaiheita. Hedelm\xc3\xa4 on tuppilo. Siemeniss\xc3\xa4 on pitk\xc3\xa4 alkio.\n_START_SECTION_\nLevinneisyys\n_START_PARAGRAPH_\nMaksaruohokasvien heimo on kosmopoliitti, mutta erityisen runsas se on Kapmaassa ja Meksikossa. Muutamia lajeja on Etel\xc3\xa4-Amerikan etel\xc3\xa4osissa ja vain yksi Antipodisaarilla; Polynesiasta heimo puuttuu kokonaan. Lajit kasvavat usein kuivilla kasvupaikoilla.\n_START_SECTION_\nLuokittelu\n_START_PARAGRAPH_\nMaksaruohokasvit k\xc3\xa4sitt\xc3\xa4v\xc3\xa4t 34 sukua ja 1400 lajia, jotka jaetaan kolmeen alaheimoon._NEWLINE_Crassuloideae-alaheimon kasveilla on vastakkainen lehtiasento. Kukat ovat 3-9-lukuisia. Siemenet vapautuvat tuppiloista k\xc3\xa4rkiaukon kautta. Alaheimo on levinneisyydelt\xc3\xa4\xc3\xa4n yleismaailmallinen ja l\xc3\xa4hes kaikki lajit kuuluvat paunikoiden sukuun (Crassula), jossa on 195 lajia._NEWLINE_Alaheimoissa Kalanchoideae ja Sempervivoideae lehtiasento on muutamaa poikkeusta lukuun ottamatta kierteinen. Heti\xc3\xb6 on kaksikiehkurainen. _NEWLINE_Kalanchoideae sis\xc3\xa4lt\xc3\xa4\xc3\xa4 vaihtelevissa m\xc3\xa4\xc3\xa4rin puuvartisia kasveja, joilla on yhdister\xc3\xa4iset kukat. Siihen kuuluu nelj\xc3\xa4 sukua ja 200 lajia, jotka kasvavat Vanhassa maailmassa, erityisesti etel\xc3\xa4isen Afrikan Karroossa, mutta my\xc3\xb6s Kaakkois-Aasiassa ja Malaijien saaristossa asti. Suurimmat suvut ovat itulehdet (Kalancho\xc3\xab, 145 lajia) ja Tylecodon (46 lajia). _NEWLINE_Alaheimon Sempervivoideae kasvien kukat ovat 4-32-lukuisia, tavallisesti siis runsaslehtisi\xc3\xa4. Sukuja siin\xc3\xa4 on 28 ja lajeja 1005, ja ne kasvavat p\xc3\xa4\xc3\xa4asiassa pohjoisella pallonpuoliskolla. Suuria sukuja ovat maksaruohot (Sedum, 420 lajia), mehiruusukkeet (Echeveria, 140 lajia), ruusujuuret (Rhodiola, 90 lajia), mehit\xc3\xa4hdet (Sempervivum, 65 lajia) ja hopearuusukkeet (Dudleya, 47 lajia).'